Adkargañ (munisionoù)

An **adkargañ**, e bed an hoplologiezh, zo sevel kartouchennoù armoù-tan en ur vodañ o elfennoù (emors, douilhez, poultr ha boled) gant an dorn hag ostilhoù bihan, e-lec’h prenañ reoù graet ha tout savet gant embregerezhioù.

## Perzhioù mat
### Bannouriezh
Adkarget e vez o munisionoù gant tennerien hag a fell dezhe bezañ mistri war perzhioù bannouriezh o c’hartouchennoù, e bed ar sportoù tennañ dreist-holl, evit bezañ ar resisañ ar gwellañ. Dre-se e c’hallont dibab da skouer pouez, stumm ha danvez o boledoù, pe ar mas poultr enbarzhet en douilhez. A-drugarez d’un argerzh strizh e c’hall bezañ produet kartouchennoù unvan hag a vo reoliekoc’h o emzalc’h, ha reoliekoc’h o disoc’h ouzh ur sibl ivez. Kalz a dennerien a bell a live uhel, evel ar re a gemer perzh er genstrivadeg King of 2 Miles, a adkarg o munisionoù o-unan.

Diwar taolioù-arnodiñ un adkarger e c'hall dont ur gartouchenn ''Wildcat'', hag a c'hallo dont da vezañ ur munisionoù standart nevez.

### Espern arc’hant
Marc’hadmatoc’h eo produiñ e vunisionoù e-unan er gêr dre vras evit daou rummad tud : an dennerien sport pe dudi hag a denn ouzhpenn miliadoù a gartouchennoù ar bloaz, hag ar re a implij armoù kozh, kambret evit munisionoù ral, ha ne vezont ket fardet gant kalz a embregerezhioù, pe n’int ket produet ken zoken, hag a c'hall bezañ gwerzhet ker a-walc'h. Nebeutoc'h a zouilhezioù a ranker prenañ, pa vezont adimplijet e pep tenn.

## Dafar ha teknik
Ar munisionoù skoet war o zro (.17 HMR, .22 Long Rifle ha .22 WMR da skouer) n’hallont ket bezañ adkarget, abalamour d’o emors bezañ ensoc’het e diabarzh o bourled. O douilhezioù n’int ket gwelet evel elfennoù a c’haller adimplij goude an tenn.

Ar munisionoù skoet en o c’hreiz a c’haller adkargañ er gêr eta, en ur heuliañ lod eus ar pazennoù-mañ, pe an holl anezhe :
* tennañ an emors skoet diouzh e zouilhez ;
* naetaat an douilhez a-drugarez d'un hejerez enni boulennoù bihan ispisial, pe d'ur mekanik ultrason ;
* adstummañ an douilhez diouzh an ezhomm, m’eo bet distummet da vare an tenn ;
* adtroc’hañ kolier an douilhez diouzh an ezhomm ;
* sterniañ un emors nevez e strad an douilhez ;
*ensoc’hañ ar c’hementad poultr a-zere ;
* sterniañ ur boled e kolier an douilhez.

### Dafar
Implijet e vez gwaskerezioù un-ostilh a c'hall bezañ savet ostilhoù disheñvel warne evit pep hini eus pazennoù argerzh an adkargañ. Ar merkoù brudetañ, en o zouez Lyman, Lee Precision, Hornady ha RCBS, a ginnig gwaskerezioù hag a vod an holl ostilhoù war ar memes stern. Un dasparzher poultr hag ur bouezerez a ranker kaout ivez evit ensoc'hañ ar poultr en douilhezioù ha gwiriekaat reizhded ar c'hementadoù. Taolennoù-adkargañ skrivet, warne ar c'hementadoù poultr hag an doareoù boledoù da implijout, a gaver e levrioù arbennikaet, pe war lec'hiennoù internet produerien elfennoù adkargañ.


Restr:Case Tumbler.jpg|Un hejerez evit naetaat an douilhezioù.
Restr:Hornady Reloading Press.jpg|Ur waskerez-adkargañ un-ostilh Hornady.
Restr:Dies 7.5mm Swiss.jpg|Ostilhoù da viñsat ha dalc'herezioù-douilhez evit adkargañ kartouchennoù 7,5 mm Suis.
Restr:Powder Scale.jpg|Ur bouezerez poultr.
Restr:Lee Powder Measure.jpg|Dasparzher poultr Lee.


## Dañjerioù
Abalamour e raer gant danvezioù-tarzh (poultr hag emorsoù) e ranker teurel evezh ouzh ar mammennoù tredan statek pe tommder el lec'h implijet evit adkargañ. Ur munision ennañ re a boultr a c'hall lakaat an arm da darzhañ da vare an tenn, en ur c'hloazañ e implijer pe an dud tro-dro.

## Lezenn
### Bro-C’hall
Melestret eo an adkargañ munisionoù gant Kod ar Surentez Diabarzh. Difennet eo akargañ munisionoù sañset (mellad L313-2), nemet en doare meneget er mellad R311-1 III 7° a), da lavaret eo *"en ur mod prevez, a-drugarez da elfennoù kavet en ur mod lezennel"*. Gellet a ra un den adkargañ evitañ e-unan hepken neuze, ha n’hall ket ar munisionoù savet gantañ bezañ gwerzhet pe implijet gant tud all. N'haller ket berniañ ouzhpenn 1000 munision war un dro en e annez (mellad R312-49).

## Levrlennadur
* MALFATTI René, *Manuel de Rechargement n°6*, Crépin-Leblond, 2005, 384 p., ISBN 978-2703002352
* BEURTHERET Jean-Pierre, DRUBIGNY Freddy, *Le rechargement, composants, outils, procédures, balistique*, EPGUDR, 2017, 368 p., ISBN 9791094323182
* WOORDARD W. Todd (renerezh), BARNES Frank C. (skrivagner orin), *Cartridges of the World: A Completed and Illustrated Reference for 1700+ Cartridges*, 17vet embannadur, Gun Digest Books, 2022, 704 p., ISBN 978-1951115593

## Liammoù diavaez
* Skouerioù taolennoù-adkargañ kinniget gant daou embregerezh poultr european : Vitahvuori  ha Vectan .

## Pennadoù kar
*Kartouchenn
*Munision
*Kartouchenn ''Wildcat''
*Bannouriezh
*Sportoù tennañ
*Geriaoueg an armoù-tan

## Notennoù ha daveennoù